b'\n_START_ARTICLE_\nNenad Nin\xc4\x8devi\xc4\x87\n_START_PARAGRAPH_\nNenad Nin\xc4\x8devi\xc4\x87 (Split, 11. svibnja 1961.) je hrvatski skladatelj, tekstopisac, svira\xc4\x8d, aran\xc5\xbeer. Poznat je kao tekstopisac popularne glazbe. Autor je preko dvije tisu\xc4\x87e pjesama. Napisao je mjuzikl Na\xc5\xa1a bila \xc5\xa1torija._NEWLINE_\xc4\x8clan je izvorne postave splitskog sastava Tutti Frutti Banda, u kojem je svirao ritam gitaru. 1990-ih je bio direktor Splitskog festivala._NEWLINE_Pisao je i skladao pjesme za poznate hrvatske izvo\xc4\x91a\xc4\x8de kao \xc5\xa1to su Oliver Dragojevi\xc4\x87, Mi\xc5\xa1o Kova\xc4\x8d, Vinko Coce, Zdravko \xc5\xa0kender, Jasmin Stavros, Zorica Kond\xc5\xbea, Mladen Grdovi\xc4\x87, Meri Cetini\xc4\x87, Tony Cetinski, Goran Karan, Giuliano, Jasna Zloki\xc4\x87, Zlatko Pejakovi\xc4\x87, Mate Buli\xc4\x87, \xc4\x90ani Stipani\xc4\x8dev i sastave kao Tutti Frutti Band, Magazin, Feminnem i dr. Od inozemnih izvo\xc4\x91a\xc4\x8da, pisao je za To\xc5\xa1u Proeskog (duet sa Cetinskim)._NEWLINE_Pjesme su mu izvo\xc4\x91ene na Splitskom festivalu, festivalu Od srca srcu, Zadarfestu, Dori, Hrvatskom radijskom festivalu, Etnofestu u Neumu, Brodfestu, Zlatnim \xc5\xbeicama Slavonije i dr._NEWLINE_Skladao je glazbu i napisao stihove za navija\xc4\x8dku pjesmu posve\xc4\x87enu Hajduku Na gol, na gol._NEWLINE_Uglazbio je hrvatsku kora\xc4\x8dnicu Mi smo hrvatski mornari._NEWLINE_Croatia Records je objavila izdanje Gold collection s Nin\xc4\x8devi\xc4\x87evim pjesmama._NEWLINE_Pjesme su mu bile nominirane za nagradu Porin.'